***Deklaracija o EU standardu izvrsnosti nacija novoosnovanih poduzeća***

Novoosnovana i rastuća poduzeća od ključne su važnosti za buduće europsko gospodarstvo i društvo. To je bio slučaj i prije i za vrijeme krize uzrokovane virusom Covid19, a bit će još i više u razdoblju nakon Covida19. Ne smijemo podcijeniti ulogu novoosnovanih poduzeća u oporavku od aktualne krize i ubrzavanju zelene i digitalne transformacije: ona imaju dokazanu sposobnost razvijanja revolucionarnih inovacija kao odgovor na stvarne svjetske potrebe, otvaranja novih radnih mjesta i izgradnje sinergija sa snažnim tradicionalnim europskim industrijama.

Međutim, osnivači novoosnovanih poduzeća suočavaju se sa značajnim izazovima koji su izravno povezani s krizom uzrokovane virusom Covid19. Primjerice, gotovo polovici europskih osnivača[[1]](#footnote-2) bilo je teže prikupiti sredstva u 2020. godini, što je za mnoge još više otežano padom prodaje uslijed krize uzrokovane virusom Covid19. Osim toga, u 20 država članica EU-a sredstva koja su novoosnovana poduzeća prikupila u 2020. godini bila su niža nego u 2019. godini[[2]](#footnote-3). Odgovor na ove izazove od posebne je važnosti za fazu rasta i širenja u kojoj novoosnovana poduzeća zahtijevaju znatno veće investicije.

Potrebno nam je više novoosnovanih poduzeća koja brzo prerastaju u inovativna mala i srednja poduzeća i na kraju prerastu u velike uspješne korporacije koje pridonose tehnološkom suverenitetu i otvorenoj strateškoj autonomiji EU-a. Kako bi se to postiglo, novoosnovanim poduzećima u svakom kutku EU-a potrebni su povoljni i pravični uvjeti za rast u svakoj fazi njihovog životnog ciklusa. Osiguravanje najboljih okvirnih uvjeta može pomoći najperspektivnijim i strateškim novoosnovanim poduzećima da ostanu i procvjetaju u Europi te narastu kako bi postala globalno konkurentna.

Moramo se osloniti i na rezultate istraživačkih programa koji pokazuju mogućnost poremećaja (kako je utvrđeno metodologijama kao što je Inovacijski radar[[3]](#footnote-4)) te osigurati da su ta nova otkrića temelj novoosnovanih pothvata. Time bi se ne samo ojačali ekosustavi za novoosnovana poduzeća u EU-u, već bi to bio i katalizator za europske ulagače u duboku tehnologiju koji traže nove mogućnosti za ulaganje.

Naposljetku, ciljana i smislena podrška novoosnovanim i rastućim poduzećima diljem EU-a ključna je za iskorištavanje prilika koje pružaju tehnološki trendovi, globalne tranzicije (na područjima kao što su energetika, hrana i logistika) kao i za jačanje dugoročne otpornosti gospodarstva EU-a za suočavanje s budućim krizama i izazovima.

U tu je svrhu Europska Komisija zajedno s državama članicama i dionicima u otvorenom i uključivom postupku utvrdila niz najboljih praksi koje su ključne značajke okruženja koje pogoduje rastu. Takvo je okruženje ključno za prelazak EU-a na održivo, otporno, otvoreno i digitalno gospodarstvo te za ostvarivanje izuzetnog potencijala za inovaciju i rast njegovih novoosnovanih poduzeća.

Važno je napomenuti da se u svijetu u kojem živimo, koji se stalno mijenja, mogu pojaviti nove, inovativnije najbolje prakse, što će možda dovesti do potrebe za revizijom niže navedenih standarda.

Svaka od tih najboljih praksi već je uspješno provedena u barem nekim od naših država članica, tako da znamo da su uspješne. Zadatak pred nama je osigurati da se najbolje prakse – EU-a i trećih zemalja - dijele u svim državama članicama. Veća svijest o i razumijevanje takvih najboljih praksi tada može predstavljati odskočnu dasku za njihovo korištenje i provedbu u svim zemljama EU-a. Ako bi se to dogodilo, to bi dovelo do temeljite promjene, čime bi se svaka država članica praktično pretvorila u naciju novoosnovanih poduzeća, a EU u cjelini u kontinent novoosnovanih poduzeća sposoban za brzu prilagodbu, iskorištavanje i zajedničko postavljanje globalnih trendova.

Dakle, što je potrebno da bi se to dogodilo? Politička volja, predanost djelovanju i učinkovito praćenje. **To je ono što ova digitalna deklaracija predviđa:**

* Mi, države potpisnice, pozdravljamo i podupiremo pokretanje **EU standarda izvrsnosti nacija novoosnovanih poduzeća** kako bismo osigurali da sva novoosnovana i rastuća poduzeća u državama EU-a imaju koristi od najboljih praksi koje čine temelj najuspješnijih europskih i svjetskih ekosustava za novoosnovana poduzeća.
* Prepoznajemo važnost utvrđivanja jasne **referentne točke na razini EU-a** za definiranje ključnih obilježja novoosnovanog poduzeća koja priznaju sve države članice; čime bi se olakšalo kreiranje zajedničkih politika koje podupiru novoosnovana poduzeća. U tom pogledu, obvezujemo se u nadolazećim mjesecima zajednički raditi na stvaranju takve zajedničke referentne točke.
* Prepoznajemo da su održivi **rast, kao i okruženje koje pogoduje poduzetništvu**, ključni za budući globalni uspjeh novoosnovanih i rastućih poduzeća. S povoljnim okvirom, mnogo više novoosnovanih poduzeća moći će postići uspjeh na europskoj i globalnoj razini prelazeći sa „standupa” na novoosnovano poduzeće preko rastućeg poduzeća na izlazak poduzeća npr. u obliku inicijalne javne ponude (IPO) ili spajanja i preuzimanja (M&A).
* Obvezujemo se sudjelovati u razmjeni **najboljih praksi** iz Europe i drugih zemalja te poduzimati mjere na nacionalnoj razini kako bismo proveli najbolje prakse kojima se podupiru novoosnovana i rastuća poduzeća u svim fazama njihova razvoja kako je navedeno u nastavku. Odredit ćemo službenu osobu koja će koordinirati te napore i surađivati s Europskom komisijom i drugim državama članicama.
* Pozdravljamo uspostavu u 2021. godini središta nacija novoosnovanih poduzeća koje bi trebalo promicati i omogućiti razmjenu najboljih praksi među državama potpisnicama i stvaranje zajedničke podatkovne platforme za sve države članice koja će pružati vrijedne informacije diljem EU. Ta će platforma također olakšati mjerenje i **praćenje napretka** na temelju redovitog izvještavanja država članica o provedbi najboljih praksi te na taj način pomoći svakoj državi da postane „EU nacija novoosnovanih poduzeća“. To također uključuje blisku suradnju s EU ekosustavima za novoosnovana poduzeća i organizacijama dionika (uključujući mrežu izaslanika MSP-a i Forum EIC-a).

Pozivaju se sve države članice EU-a i zemlje EGP-a da se pridruže toj suradnji. Dodatni potpisnici mogu pristupiti u bilo kojem trenutku.

***STANDARDI/NAJBOLJE PRAKSE***

S obzirom da se svijet u kojem živimo stalno mijenja mogu se očekivati nove, inovativnije najbolje prakse. Stoga će se popis u nastavku kontinuirano revidirati i ažurirati u dogovoru s državama potpisnicama.

1. **Brzo pokretanje novoosnovanog poduzeća, neometan ulazak na tržište**

* Poduzetnik može osnovati novoosnovano poduzeće (pravnu osobu) putem interneta ili izvan njega u jednom danu uz naknadu od najviše 100 EUR. U iznimnim slučajevima, kako bi se mogle provesti odgovarajuće provjere, osnivanje bi trebalo biti moguće unutar tjedan dana.
* Ubrzani postupak za novoosnovana poduzeća (uključujući Službu za korisnike za pristup tržištu):
* Buduća novoosnovana poduzeća i poduzetnici mogu pronaći sve relevantne informacije o nacionalnim administrativnim zahtjevima i mogućnostima financiranja na jednom mjestu na internetu – povezujući se i s naporima u okviru jedinstvenog digitalnog pristupnika u ovom kontekstu.
* Država članica će osigurati (virtualnu) službu za korisnike za novoosnovana i rastuća poduzeća iz drugih država članica EU-a koja su se pri pokušaju ulaska na njezino tržište susrela s regulatornim problemima i/ili preprekama.
* Pravni dokumenti iz nadležnosti drugih država EU-a mogu se podnijeti kao dokaz za osnivanje novoosnovanog poduzeća (ili osnivanje društva kćeri postojećeg novoosnovanog poduzeća koje se širi na jedinstveno tržište).

1. **Privlačenje i zadržavanje talentiranih pojedinaca**

* Zahtjevi za vizu se u pravilu obrađuju **u roku od mjesec dana** za:
  1. osnivače iz trećih zemalja koje podupire pouzdani partner u državi članici; i
  2. iskusno osoblje iz trećih zemalja za koje zahtjeve podnose novoosnovana poduzeća (koja se isto mogu prethodno odobriti kao „pouzdana strana”).
* Uspostavljeni su programi i poticaji za poticanje povratka tehnološki talentiranih pojedinaca iz EU-a koji su emigrirali u treće zemlje.

1. **Dioničke opcije**

* Dioničke opcije priznaju se i podliježu porezu na kapitalnu dobit u trenutku gotovinskog primitka, a ne ranije.
* Novoosnovanim poduzećima treba dopustiti izdavanje dioničkih opcija bez prava glasa kako bi se izbjeglo preveliko opterećenje savjetovanja s velikim brojem manjinskih dioničara.

1. **Inovacije u regulativi**

* Donesene su zakonske odredbe i politike koje se izričito odnose na novoosnovana poduzeća i kojima se promiče stroga primjena načela „počnimo od malih” kako bi se izbjeglo nepotrebno administrativno opterećenje/birokracija.
* Izuzeća – ili alternativni načini postizanja usklađenosti – su potvrđena i uspostavljena za novoosnovana poduzeća u područjima kao što je procjena učinka, ali nisu ograničena na nju.
* Eksperimentiranje i inovacije za novoosnovana poduzeća promiču se i omogućavaju putem regulatornih sigurnih testnih okruženja:
  + Postoji dogovorena politika ili program (s pravilima i kapacitetima, administrativnom podrškom i smjernicama) i konkretni primjeri za upotrebu regulatornih sigurnih testnih okruženja po sektorima u kojima se inovacije mogu testirati u suradnji s nadzornim tijelima.

1. **Nabava inovativnih rješenja (uključujući politike prijenosa tehnologije)**

* Ne postoje pravne ili administrativne prepreke kojima bi se novoosnovana i rastuća poduzeća stavila u nepovoljan položaj u odnosu na druge sudionike prilikom nabave inovativnih rješenja. Javni naručitelji i službe za javnu nabavu službeno se potiču na nabavu inovativnih rješenja od novoosnovanih poduzeća.
* Novoosnovano/rastuće poduzeće koje sudjeluje u nabavi inovativnih rješenja obično može zadržati prava intelektualnog vlasništva u svrhu omogućavanja daljnjeg komercijalnog iskorištavanja (osim ako postoje iznimni slučajevi s prevladavajućim javnim interesima zbog kojih javni sektor mora zadržati prava intelektualnog vlasništva).
* Uspostavljene su politike kojima se osigurava da se tehnologija razvijena na sveučilištima i istraživačkim institutima može prenijeti bez prepreka što dovodi do novog vala aktivnosti osnivanja poduzeća (spin-off poduzeća/novoosnovana poduzeća), čime se otvaraju mogućnosti za nastavak, između ostalog, nabave inovativnih rješenja.
* Aktivno se podržava novoosnovana poduzeća da pridonose i koriste imovinu otvorenog koda čime se potiču inovativna rješenja koja ne zahtijevaju dozvolu za pristup kao i pristup pouzdanim i povoljnim tehnologijama.

1. **Pristup financiranju**

* Izravan pristup financiranju: države članice koriste dio sredstava iz Instrumenta za oporavak i otpornost (RRF) za unaprjeđenje pristupa poduzetničkom kapitalu za novoosnovana poduzeća putem Europske investicijske banke, razvojnih banaka ili drugih posebnih instrumenata, za poticanje privatnih ulaganja i za raspodjelu sredstava osnovanim/profesionalnim investicijskim društvima za rješavanje pitanja postojećeg investicijskog jaza.
* Neizravan pristup financiranju: države članice uvode ili unaprjeđuju inicijative politika kojima je cilj povećanje iznosa i raznolikosti privatnog kapitala (na primjer iz europskih mirovinskih fondova) dostupnog za zajedničko ulaganje u brzorastuća novoosnovana poduzeća.
* Uspostavljene su porezne olakšice usmjerene na poslovne anđele kako bi se potaknulo i poduprlo financiranje u ranoj fazi.

1. **Socijalna uključenost, raznolikost i zaštita demokratskih vrijednosti**

* Budući da se u Europi ne radi samo o inovacijama i rastu, već i vrijednostima i mogućnostima, države članice u svojim politikama vezanim za novoosnovana poduzeća trebaju voditi računa o i provoditi mjere za podupiranje raznolikosti i uključenosti, uz istodobnu zaštitu demokratskih vrijednosti.
  + Promicanje uzora (npr. dodjelom nagrada kojima se promiče i priznaje raznolikost u zajednici novoosnovanih poduzeća);
  + Osiguravanje ciljanih poticaja novoosnovanim poduzećima za zapošljavanje na temelju etničke raznolikosti, roda, vjere, starosti i spolne orijentacije;
  + Pružanje podrške osnivačima slabog imovinskog stanja za osnivanje poduzeća;
  + Mobilizacija novoosnovanih poduzeća radi rješavanja problema marginalizacije i socijalne isključenosti povezane s niskim primanjima, osnovnim obrazovanjem, lokacijom, kulturom ili invaliditetom.

1. **Digitalno na prvom mjestu**

* Svakodnevna komunikacija između novoosnovanih poduzeća i nadležnih tijela (poput osnivanja poduzeća, prijave poreza, sudjelovanja u javnoj nabavi, elektroničkih identifikacijskih oznaka i digitalnih potpisa) osmišljena je tako da se provodi na digitalni način.
* Proaktivno se pristupa novoosnovanim i rastućim poduzećima i angažira ih se za razmjenu znanja i najboljih praksi vezanih za digitalizaciju.

1. <https://2020.stateofeuropeantech.com/chapter/state-european-tech-2020/article/exec-sum/> [↑](#footnote-ref-2)
2. <https://2020.stateofeuropeantech.com/chapter/investments/article/investments-geo-industry/> [↑](#footnote-ref-3)
3. <https://ec.europa.eu/innovation-radar> [↑](#footnote-ref-4)